Õpetajate Leht

Saksa keele olümpiaad
2023-03-06 00:00 - 23:59 (Europe/Tallinn)
Saksa keele olümpiaad
Olümpiaad toimub igal aastal, seda korraldavad Tartu ja Tallinna Ülikool vaheldumisi. Osalejateks on 10.-12. klasside õpilased. Piirkonnavoor koosneb kuulamis- ja grammatikaosast (TLÜ) või on selleks uurimistöö (TÜ). Lõppvooru kutsutakse kuni 20 õpilast. Lõppvoorus tuleb lahendada nii suuliseid kui kirjalikke ülesandeid.
TÜ teaduskool pakub uut e-kursust saksa keele huvilisele õpilastele: „Baltisaksa pärand Eesti kultuuris“.
2022/23. õppeaastal korraldab olümpiaadi Tallinna Ülikool.
Piirkonnavoor toimub 23. jaanuaril ja lõppvoor 6. märtsil 2023 Tallinnas.

IT-üritus Atea Kool
2023-03-03 10:00 - 17:00
Reedel, 3. märtsil kell 10 toimub Paides Wittensteini Tegevusmuuseumis (TALLINNA TN 9/11, PAIDE) IT-üritus Atea Kool. Ootame osalema koolide või kohalike omavalitsuste IT-inimesi, kes seisavad Eesti koolide IT-edukuse eest.
Kohapeal räägitakse uudistest printimise, projektorite, videokonverentsiseadmete, võrgunduse ning süle- ja tahvelarvutite valdkonnas just koolide vaates. Kavas on ettekanded ning võimalus tutvuda erinevate IT-lahendustega EXPO alal.
Expo alal on Samsung, Epson, Cisco, Dell Technologies, SMART Technologies, Leba Innovation, Microsoft ja Lenovo.
Sündmusele ja tagasi viivad eribussid Tallinnast, Tartust, Pärnust, Jõhvist, Kohtla-Järvelt ja Narvast. Bussile saab ennast kirja panna ürituse registreerimislehel. Lisainfo Atea veebilehelt.

Ühiskonnaõpetuse olümpiaad
2023-03-03 00:00 - 23:59
Ühiskonnaõpetuse olümpiaad
Olümpiaad toimub üle aasta (vaheldumisi ajaloo olümpiaadiga), seda korraldab Ajaloo- ja Ühiskonnaõpetajate Selts. Õpilased osalevad kahes vanuserühmas: põhikool ja gümnaasium. Eelvoor on elektrooniline, lõppvooru kutsutakse kummastki vanuserühmast 30 paremat.
2022/23. õ-a olümpiaadi piirkonnavoor toimub 19. ja 20. jaanuaril elektroonselt ja lõppvoor 3. märtsil 2023 Tartus.

Kogemuskoolitus õpetajatele
2023-03-02 11:00 - 14:15
Kogemuskoolitus õpetajatele teemal „NOPPEÕPE – üks võimalus, kuidas koolis andekaid lapsi arendada.“
Osalemiseks on vajalik eelnevalt registreeruda!
Sihtrühm: kõikide kooliastmete õpetajad, õpetajakoolituse tudengid
Toimumisaeg: 2. märts. 2023 kell 11.15 -14.15. Kogunemine 11.00.
Toimumiskoht: Tartu vaksali kohviku Wedur seminariruum, Vaksali 6, Tartu.
Osalemistasu: tasuta
Osalemiseeldus: aktiivne osavõtt koolitusest ja valmidus tagasisidet andma
Kohtade arv: 50
Registreerimine: https://docs.google.com/forms/d/e/1FAIpQLSf3EWgAoR5_f7qe8zv74paROtagMNwPsDUH8MD8WfSsk07HWg/viewform?usp=sf_link
Lisainfo: karin.konksi@tartuerakool.ee / 56992192

Kogemuskoolitusel saab teada, mida tähendab noppeõpe ehk pullout ning kuidas seda koolis rakendada. Juttu tuleb nii noppeõppe teoreetilistest ja metoodilistest lähtekohtadest kui praktilistest kogemustest kahes Eesti koolis.
Arutleme, kuidas noppeõpet siduda kooli eripära, vajaduste ja võimalustega.
Räägime võimalikest piirangutest ning ohtudest, nopperühmade moodustamisest ning loomulikult ka noppetundide läbiviimisest ja sisust.
Mida teha noppetunnis, et see oleks võimeka õppija jaoks arendav ja motiveeriv?
Kuidas kujundada õppetegevusi nii, et me ei õpetaks järgmiste klasside materjale ette, vaid hoopis laiendaksime ja süvendaksime õppekava?

Teoreetilised teadmised rakendame kogemuskoolitusel kohe ka koostöiselt praktikasse ning iga osaleja saab lisaks teadmistele kaasa võtta ka värsked noppeülesanded ja ideed.
Koolitust juhib ja kogemusi jagab Karin Konksi, kes on Tartu Erakooli SädeTera klassiõpetaja ja noppeõppe õpetaja.
Kogemuskoolitus toimub Haridus- ja Teadusministeeriumi noorte ja andepoliitika osakonna algatusel ja toetusel.

Tallinna Ülikooli avatud uste päev
2023-03-02 00:00 - 23:59
Tänavu toimub Tallinna Ülikooli avatud uste päev vahetu ürituse vormis neljapäeval 2. märtsil.
Tallinna Ülikooli humanitaarteaduste instituudi (TÜHI) erialasid tutvustatakse lähemalt Narva mnt 29 Astra hoone auditooriumis A-002 kl 11:25 – 12:45, kus lühiettekanded teevad Margus Vihalem, Helen Geršman, Lauri Linask, Merilyn Meristo, Tiina Rüütmaa, Kaarel Vanamölder, Joonas Plaan ja Julia Kuznetski.
Samuti suheldakse vabamas vormis sisseastujatega Narva mnt 29 Astra hoone Teadlaste Foorumis kl 10 – 16 toimuval TÜHI raamatulaadal. Oma kirjutatud, tõlgitud või toimetatud teostega on kohal Alari Allik, Ivari Leimus, Anu Mänd, Rein Raud, Marek Tamm, Mihhail Trunin jt.

Eesti Kunstiakadeemia avatud uste päev
2023-03-02 00:00 - 23:59
Eesti Kunstiakadeemia avab 2. märtsil huvilistele uksed
Eesti Kunstiakadeemia avatud uste päev toimub 2. märtsil akadeemia peahoones, Põhja pst 7, Tallinnas.
Avatud uste päeval on võimalik tutvuda EKA erialadega, kohtuda tudengite ja õppejõududega, vaadata ringi EKA auhinnatud hoones ning saada väärtuslikku infot ettevalmistuskursuste, sisseastumise, õppimise ja tudengielu kohta.
Toimuvad teaduskondade ja erialade tutvustused, töötoad, avatud loengud, majatuurid, portfoolio konsultatsioonid jpm. Tulevased tudengid saavad kohtuda oma tulevikuga – olgu selleks arhitektuur, disain, kunst või teadus. Terve päeva vältel on avatud infopunkt, mõnus olelemise ala ning urbanistika õppekava välistudengid korraldavad koostöös Eesti-Türgi Sõpruse keskusega maavärina ohvrite toetuseks türgi toidu ja küpsetiste müügi.
Päeva juhatab sisse EKA rektor Mart Kalm tervituskõnega. Kotzebue 2 krundil, akadeemia kõrval, avatakse näitus EKA arhitektuuritudengite ideedega uuele Tallinna loomekeskusele. Päeva jooksul tutvustavad arhitektuuri-, disaini-, kunstikultuuri ja vabade kunstide teaduskonnad oma õppekavasid. Infotundides esinevad professionaalidest osakonnajuhid ja õppejõud, tunnustatud disainerid, kunstnikud, arhitektid ja kunstiteadlased ja loomulikult avavad ka tudengid oma kogemusi sisseastumisest ja õpingutest. EKA raamatukogu akendel on avatud traditsiooniline erialasid tutvustav “Avatud akende” näitus.
EKA avatud uste päeva täieliku kavaga on võimalik tutvuda artun.ee/avatuduksed.
Uksed on avatud kõigile – oodatud on kunsti-, disaini- või arhitektuurihuvilised noored, aga ka küpsemad isikud, kes soovivad oma karjäärile uut hoogu juurde anda või hoopis muude eluvaldkondade esindajad, kes tunnevad tõmmet loominguliste erialade vastu.
EKA rektor Mart Kalm: “Ootame EKAsse õppima motiveeritud ja ühiskonna arengust hoolivaid inimesi, kes soovivad Eesti elukeskkonda kujundada, aga pöörata ka maailma paremasse suunda. Olen seda meelt, et oma kõrgharidusteed võiks alustada Eestis, omandada siin erialane keel ja võrgustik ning siis kaaluda välisõpinguid kas vahetustudengina või järgmises kõrgharidusastmes. EKA pakub selleks suurepäraseid võimalusi, mida ka enamus tudengitest ja vilistlastest kasutavad. Lõpetajate rahulolu-uuringu põhjal on ligi 90% EKA tudengitest oma haridusega väga rahul ja soovitab akadeemiat teistelegi. ”
Uuendused EKA vastuvõtus
Eesti Kunstiakadeemia alustas tänavu sisseastumisavalduste vastuvõttu juba veebruarist. Uue erialana avati vastuvõtt moedisaini korralduse bakalaureuse sessioonõppes ning lisandunud on ka kolm uut magistriõppekava – ringdisain, sotsiaalne disain ja taidestuudium. Need on esimesed omataolised magistriõppekavad, mis hakkavad disaini vahendite ja meetodite abil tegelema ühiskonna aktuaalsete väljakutsetega ning millel saavad õppida erineva taustaga üliõpilased.
Eesti Kunstiakadeemia on ainus avalik-õiguslik ülikool Eestis, mis pakub kolmel tasemel rahvusvaheliselt konkurentsivõimelist arhitektuuri-, disaini-, kunsti-, ja kunstikultuurialast kõrgharidust. Maailma tippülikoole reastava edetabeli QS World University Rankings andmetel kuulub EKA maailma 200 parima kunsti- ja disainiülikooli hulka.
EKA avatud uksed Facebookis

Hariduslaat
2023-03-01 00:00 - 23:59
Hariduslaat “Õppiv õpetaja jääb ellu” 1. märtsil Tartu Variku Koolis
Hariduslaada tegevused on osalejatele tasuta! Kohti jagub vaid kiirematele. Registreeruda saab 13.02-22.02.23 (või kuni kohti on).
Registreeru siin: lingid.ee/HL2023
Kava:
09.30-10.00 Registreerimine ja tervituskohv
10.00-10.10 Tartu linnapea Urmas Klaasi tervitus
10.10-10.50 Peaettekanne: Maria Sakarias, Mondo maailmaharidus- ja teavitusprogrammi juht „Maailmaharidus õpetaja õpiportfoolios“
11.00-11.30 Õpitubade I sessioon
11.40-12.10 Õpitubade II sessioon
12.20-12.50 Õpitubade III sessioon
12.50-13.50 Lõuna
13.50-14.20 Õpitubade IV sessioon
14.30-15.30 Kultuurielamus: Lauri Räpp „Kirjutamise kunst“
Muusikaelamus koos Toomas Lunge ja Tõnu Raadikuga

Huvihariduse ja noorsootöö konverents
2023-02-27 00:00 - 2023-02-28 23:59
Kaheksandat korda toimub Saaremaal huvihariduse ja noorsootöö konverents, mis nüüdsest kannab uut nime HuNt. 27. ja 28. veebruaril 2023 on Thule Kotta oodatud kõik huvilised, kes noortega tegelevad ja soovivad mõttekaaslastega kohtuda.
Seekordne konverents kannab alapealkirja „Loovusest ja logelusest“, mille siht on üheskoos arutleda loovuse ja sisemise tasakaalu teemadel. Konverentsi juhib Reigo Ahven.
Esinema on oodatud nii kirjamees Sass Henno, Riigikogu liige Indrek Saar, terapeut Martti Nõu, kes keskendub loovuse seosele inimese alateadvusega, kui ka õde-venda Pilvi ja Andres Karu, kes avavad enda lugusid ja radasid. Oma parimaid kogemusi jagavad tunnustatud noortekeskus, huvikool ja kohalik omavalitsus. Külalisi on oodata ka Rootsist. Põhiteemat aitab lahata neuroteadlane Jaan Aru isiklikult.
Osalema on oodatud kõik huvilised, kes üht- või teistpidi huviharidusega seotud on.
Registreerimine on avatud 13. veebruarini 2023. Konverentsi kava, esinejad ja muu oluline info on jooksvalt leitav huvihariduskonverentsi kodulehelt https://nooruse.edu.ee/huvihariduskonverents/, samuti Facebookist ja varsti ka Instagramist.
Lisainfo inge.jalakas@nooruse.edu.ee.

Välisõppe mess “Days of International Education”
2023-02-23 10:00 - 17:00
Välisõppe mess “Days of International Education” naaseb Tallinna 23. veebruaril
Neljapäeval, 23. veebruaril kella 10–17 toimub Tallinnas Radisson Blu Hotel Olümpia konverentsikeskuses Balti riikide suurim välisõppe mess “Days of International Education”. Messi korraldaja on Baltic Council for International Education.
Messil on esindatud üle 40 õppeasutuse Euroopast, USA-st ja Kanadast – ülikoolid ja ärikoolid, keskkoolid ja rahvusvahelised kolledžid, keeltekoolid ja suvelaagrid.
Messi külastajad saavad tutvuda Suurbritannia, Hollandi, Saksamaa, Belgia, Prantsusmaa, Hispaania, Soome ja ka teiste riikide kõrgharidusprogrammidega (bakalaureuse- ja magistriprogrammid, MBA-, Executive MBA).
Messil on esindatud ka põhi- ja keskhariduse programmid. Koolilapsed ja nende vanemad saavad isiklikult kohtuda maailmakuulsate koolide esindajatega Suurbritanniast, Kanadast ja USA-st. Esindatud koolide seas on Suurbritannia era- ja internaatkoolid nagu Queen Ethelburga’s Collegiate, Rossall School, Giggleswick School ja Mount St Mary’s College, üks Kanada vanimaid erakoole Pickering College ning ka teised mainekad õppeasutused.
Kus ja kuidas õppida inglise, saksa või prantsuse keelt? Nendele küsimustele vastavad keeltekoolide ja keelelaagrite esindajad. Messist võtavad osa ka USA juhtiva Cultural Care Au Pair programmi esindajad.
Välisõppele mõeldes tekib tavapäraselt palju küsimusi – teise riigi kultuuriliste erinevuste, majutuse, õpingute rahastamise ja tasuta õppimisvõimaluste kohta.
Messi külastajad saavad infot õppimisvõimalustest Euroopas messi raames toimuval seminaril “Study in Europe” kella 11–11.30. Seminari viib läbi Natalia Fomina (Baltic Council for International Education Senior Manager ja Soome ülikooli vilistlane).
Kella 11.45–12.15 on võimalik saada infot EU Business School õppeprogrammide, majutuse, nõutavate dokumentide, üliõpilaselu, praktikate ja töövõimaluste kotha. Seminari viib läbi Aleksei Lauer (Regional Manager EU Business School).
Välisõppe messi “Days of International Education” korraldatakse Eestis alates 2007. aastast.
Sissepääs on tasuta. Lisainfo ja osalejate nimekiri www.balticcouncil.ee

Lingvistikaviktoriin “Kiil” 5.–8. klassi õpilastele
2023-02-21 08:00 - 22:00
21. veebruaril 2023 toimub neljandat korda veebipõhine lingvistikaviktoriin “Kiil”. Osalema oodatakse 5.–8. klassi õpilasi, keda pole vaja enne võistluspäeva registreerida. Võistlejate arvu osas koolide kaupa piirangut ei ole.

Viktoriinil tuleb 30 minuti jooksul vastata küsimustele erinevate maailma keelte kohta. Eelteadmisi ühestki keelest pole seejuures vaja. Paremusjärjestus selgitatakse välja klasside kaupa.
Viktoriin toimub Tartu Ülikooli teaduskooli viktoriinikeskkonnas. Ülesannete lahendamise kellaaja ja koha saab iga õpilane, kool või klass ise valida. See peab jääma ajavahemikku 8.00-22.00. (NB! Hiliseim alustamisaeg 21.30, et saaks täisajaga lahendada). Eelregistreerumine pole võistlusest osavõtuks vajalik.
Võistluse alustamiseks tuleb luua endale keskkonda kasutaja (palume sisestada eesnimi, perekonnanimi, klass (ainult number), kool, e-posti aadress) või logida sisse varem loodud kasutajatunnuse ja parooliga. Osalev õpilane vastutab, et tema poolt enda kohta esitatud andmed on õiged ja korrektsed. Palume veenduda enne võistlust, et sisestatud andmed on õiged (kool, klass, e-posti aadress)!
Pärast võistlust näevad õpilased viktoriinide keskkonnas oma tulemusi.
Õpetajatele avaldame tulemusi koolide kaupa nende kirjaliku sooviavalduse põhjal (kelli.hanschmidt@ut.ee).
Võistluskeskkonda sisse logides kuvatakse õpilasele kõik võistlused, millest ta on seni osa võtnud. Võistlusele vajutades avaneb tagasiside vaade, kus õpilane näeb iga ülesande kohta saadud punkte, enda pakutud vastust ja ka õiget vastust.
“Lingvistikaülesannete lahendamiseks on vaja head keelevaistu, nutikust ja loogilist mõtlemist, aga päris tavalised nuputamisülesanded need siiski pole. Lingvistikaülesanded põhinevad tegelikel keeltel, nii et igast ülesandest saab lahendaja teada midagi uut selle kohta, kui erinevalt keeled maailma peegeldavad,” selgitab Külli Prillop.

Kivi kotti!

Ülesanded: Külli Prillop, kulli.prillop@ut.ee
Tehniline ja üldine korraldus: Kelli Hanschmidt, kelli.hanschmidt@ut.ee, 5298272

Virtuaalne infopäev
2023-02-20 15:30 - 16:30
Hea õpetaja!
Oled soojalt oodatud virtuaalsele infopäevale 20. veebruaril kell 15.30.
Registreerimine toimub selle vormi kaudu.
Tallinna Kunstihoonel on valmis saanud “Vaatamise kooli” programm gümnaasiumile! “Modernism” katab riikliku õppekava kunstiloo kursuse “Nüüdiskunsti sünd ja arengusuunad” mahust poole.
Programm koosneb kahest virtuaalsest eeltunnist, mis katavad ajaloo perioodi esimese foto loomisest kuni abstraktse ekspressionismini, ja ühest näitusetunnist Tallinna Kunstihoones parasjagu toimuval näitusel. Saadud inspiratsiooni ja uute teadmiste lainel järgneb oma näituse koostamine koolis.

Vikipeedia artikli kirjutamise välkvõistlus
2023-02-18 00:00 - 2023-02-19 23:59
Tartu Ülikooli teaduskool ja MTÜ Wikimedia Eesti korraldavad 18.–19. veebruarini taas 30-tunnist Vikipeedia artikli kirjutamise välkvõistlust, mille auhinnafond on 2000 eurot. Veebipõhisele võistlusele on oodatud osalema kõik Eesti üliõpilased.
Võistluspäev algab sissejuhatusega Zoomi veebikeskkonnas, misjärel loositakse võistkondadele teemad, mis on tänavu seotud Eesti ajalooliste hoonetega. „Teemavaliku eesmärk on Eesti arhitektuuri ajaloo tutvustamine laiemale üldsusele ja meie vanade ajalooliste hoonete väärtustamine. Kindlasti saavad artiklite kirjutajad ning hiljem ka lugejad teadlikumaks paljudest vanade hoonetega seotud arhitektuurilistest ja ajaloolistest detailidest,“ selgitab Wikimedia Eesti haridusprogrammi juht Pille Priks. Kõik loositavad artiklid on juba eestikeelses Vikipeedias olemas ja võistkondade ülesanne on neid täiendada.
Materjali kogumiseks, artikli koostamiseks ja nõuetekohaseks esitamiseks ette nähtud 30 tundi hakatakse lugema teema saamise hetkest. Võistkondade esindajad peavad Zoomis kohal olema nii teemade loosimisel kui ka võistluse lõpetamisel. Tiim võib ise valida artikli kirjutamiseks sobiva koha ja otsustada, kas töötada füüsiliselt koos või interneti vahendusel.
Hiljemalt 24 tundi pärast teemade loosimist peab võistkond andma žüriiliikmetele ligipääsu koostamisel olevale tekstile ning seejärel tutvustatakse tööd žüriile ja ülejäänud osalejatele. Žürii selgitab võitjad välja teisel võistluspäeval, kui kõik artiklid on esitatud. Žürii koosseisu kuuluvad Tartu Ülikooli teaduskooli võistlus- ja õppekorralduse peaspetsialist Kelli Hanschmidt, MTÜ Wikimedia Eesti esindaja Ivo Kruusamägi ja üllatusliige, kes selgub võistluse toimumise ajaks.

Igas võistkonnas võib olla kuni kolm liiget, kellest vähemalt kaks peavad olema üliõpilased. Osalemiseks tuleb enda võistkond registreerida hiljemalt 16. veebruariks teaduskooli kodulehel.
Enne võistluse algust, 17. veebruaril kell 17–18 on kõigil huvilistel võimalik osaleda Zoomis toimuvas vabatahtlikus konsultatsioonitunnis.

Artiklikonkurss on seotud Eesti kõrgkoolide tegevusega Vikipeedias ja toetab meediapädevuse õpetamist. Võistluse auhinnafondi rahastab MTÜ Wikimedia Eesti. Loe lähemalt, kuidas võistluseks ette valmistuda ja tutvu ajakavaga Vikipeedias.

Bioloogiaolümpiaadi piirkonnavoor
2023-02-17 00:00 - 23:59
Bioloogiaolümpiaadi piirkonnavoor põhikoolile toimub 17. veebruaril 2023
Täismahus juhendid Tartu Ülikooli teaduskooli kodulehel.
Bioloogiaolümpiaad toimub kahes erinevas vanuseastmes: põhikooli õpilastele (VI-IX klass) ja gümnaasiumiõpilastele (X-XII klass). Olümpiaad on kolmevooruline, koosnedes kooli-, piirkonna- ja lõppvoorust.
Koolivoorud toimuvad koolides vastavalt väljakujunenud traditsioonidele. Piirkonnavoor toimub juhendis kindlaksmääratud päeval ühtsete küsimuste alusel.
Lõppvooru kutsutakse piirkonnavooru tööde tasemest lähtudes kuni 60 õpilast: igast piirkonnast vastava vanuseastme parima tulemuse saavutanud õpilane, ülejäänud kohad täidetakse üleriigilise pingerea alusel klasside lõikes proportsionaalsuse põhimõtet arvestades.
Lõppvoorus tuleb vastata nii teoreetilistele küsimustele kui teha praktilisi ülesandeid.
Põhikooli õpilastele korraldatakse lõppvoor tavaliselt 2-3-päevase looduslaagrina, gümnaasiumiõpilased võistlevad Tartu Ülikoolis.
Lisateave: Kairi Maileht, Eesti bioloogiaolümpiaadi žürii esimees põhikooli astmes, 5336 6130, kairi.maileht@ut.ee

Innovatsiooni- ja inspiratsioonikonverents IT-haridus@2023
2023-02-16 00:00 - 2023-02-17 23:59
Haridus- ja Noorteamet korraldab 16. ja 17. veebruaril Hiltoni hotelli konverentsiruumides (Kreutzwaldi 23, Tallinn) innovatsiooni- ja inspiratsioonikonverentsi IT-haridus@2023. Sellega tähistame Eesti kahe peamise info- ja kommunikatsioonitehnoloogia haridust toetava programmi – IT Akadeemia ja ProgeTiigri – kümneaastast tegutsemist. Programmid keskenduvad IKT-hariduse edendamisele kõrghariduses ja õpilaste IT-oskuste tõstmisele põhihariduses.
Kahe päeva jooksul, mida juhivad Ave Lauringson (e-Eesti esitluskeskuse juht ja ProgeTiigri esimene programmijuht), Ede Schank Tamkivi (MTÜ Eesti 2.0 tegevjuht ja Vabamu Nova tootejuht) ning Mari-Liis Lind (VIVITA juht ja produtsent ja MTÜ Tech Sisters kaasasutaja), tutvustame programmide parimaid praktikaid, uusi suundi infotehnoloogias ja arutleme IT-hariduse tuleviku üle.
Päevakava ja esinejatega saab tutvuda ürituse kodulehel https://www.harno.ee/ITkonverents2023.
Oma osalemissoovist anna palun märku hiljemalt 15. veebruariks kirjutades kaili.uusmaa@harno.ee või telefoni teel 508 7370.

"Tööle kaasa" päev
2023-02-16 00:00 - 23:59
“Tööle kaasa!” on ettevõtte külastusele ja töövarjule sarnane praktiline õppepäev oma vanema töökohas. Õppepäeva õnnestumisele aitab kaasa tõhus planeerimine. Osalemine tuleb registreerida, õpetajate vahel koordineerida, õpilased ning lapsevanemad ette valmistada.
https://www.ettevotlikkus.ee/#tutvustus

Teaduse ja ettevõtluse koostöökonverents
2023-02-15 10:00 - 18:00
Teaduse ja ettevõtluse koostöökonverents: kust tuleme ja kuhu edasi?

15. veebruaril kl 10–18

NB! Registreerimine on lõppenud. Huvilised saavad jälgida konverentsi ülekannet ERR-i teadusportaalis Novaator
Toimumiskoht: Tallinn, Öpiku Konverentsikeskus aadressil Valukoja 8, II korrus (saal Kosmos).
Teaduse ja ettevõtluse ühine arengukava aastani 2035 asetab senisest oluliselt tugevama fookuse teaduse mõju kasvatamisele ning ettevõtlusega koostöös teadustulemuste kasutamisele Eesti arenguvajaduste lahendamisel. Selle saavutamiseks on välja töötatud erinevaid toetusmeetmeid, mille eesmärk on ühelt poolt aidata kaasa Eesti majanduse teadmusmahukuse kasvule, teisalt aga tõsta teadusasutuste võimekust ettevõtlusele vajalike rakendusuuringute ja tootearendusprojektide läbiviimisel.
Konverentsi keskmes on teadmussiire, teadlaste ja ettevõtjate koostöö ning riigi roll sellise koostöö toetaja ja julgustajana. Ettekannete, arutelude ja kogemuslugude kaudu arutatakse, kuidas edukas koostöö ka tulevikus jätkuks ning millised on teaduse rakendamisega seotud väljakutsed ja võimalused. Samuti käsitletakse erinevate koostööd ergutavate toetusmeetmete toimimist ja mõju.
10.00–10.30 Saabumine ja tervituskohv
10.30–10.35 Sissejuhatus. Päevajuht ja vestlusringide arutelujuht Tea Danilov, Arenguseire Keskuse juhataja.
10.35–10.50 Konverentsi avamine. Haridus- ja teadusminister Tõnis Lukas ning ettevõtlus- ja infotehnoloogiaminister Kristjan Järvan.
SENISE KOOSTÖÖ ÜLEVAADE JA TOIMIMINE
10.50–11.10 „Senised trendid ja riigi roll.“ Erkki Karo, Tallinna Tehnikaülikooli Ragnar Nurkse innovatsiooni ja valitsemise instituudi kaasprofessor, direktor
11.10–11.30 „NUTIKAS ja SekMo: kokkuvõte ja järeldused“. Tea Tassa, Riigi Tugiteenuste Keskuse teenusekoordinaator; Indrek Tulp, Eesti Teadusagentuuri TA sihttoetuste valdkonna juht
11.30-12.15 Vestlusring: “Kas saime, mis tahtsime?”
Osalejad: Katrin Pihor (Haridus- ja Teadusministeeriumi teadus- ja arendustegevuse poliitika osakonna juhataja), Sigrid Rajalo (Majandus- ja Kommunikatsiooniministeeriumi majandusarengu osakonna arendus- ja innovatsioonivaldkonna juht), Ülle Jagomägi (Tartu Ülikooli ettevõtlus- ja innovatsioonikekskuse ettevõtlussuhete juht), Kaja Kuivjõgi (Tallinna Tehnikaülikooli rektoraadi strateegiabüroo juht, ettevõtlusosakonna juhataja kt).
12.15–13.15 Lõuna
KOOSTÖÖKOGEMUSE ÜLEVAADE JA ANALÜÜS
13.15–13.35 „Koostööst ettevõtja pilgu läbi.“ Jürgo Preden, Thinnect tegevjuht
13.35–13.55 „Koostööst teadlase pilgu läbi“. Alvo Aabloo, Tartu Ülikooli tehnoloogiainstituudi polümeersete materjalide tehnoloogia professor
14.00-14.45 Vestlusring: “Kuidas hinnata senist koostöökogemust? Edulood, kitsaskohad, kommunikatsioon”
Osalejad: Raul Rikk (Milrem Robotics’i teadus- ja arendusdirektor), Marju Himma-Kadakas (Tartu Ülikooli ajakirjandusuuringute teadur), Olesja Bondarenko (Nanordica Medical tegevjuht), Jane Kaljulaid (Jane Kaerajoogi juhataja).
14.45-15.15 Sirutuspaus
KUIDAS JA KUHU EDASI?
15.15-15.30 „Milliste trendidega tuleb edaspidi arvestada?“ Tea Danilov, Arenguseire Keskuse juhataja
15.30-16.30 Vestlusring: “Kuidas edasi? Uued väljakutsed ja lahendused”
Osalejad: Anu Noorma (Eesti Teadusagentuuri juhatuse esimees), Sille Kraam (Majandus- ja Kommunikatsiooniministeeriumi majandusarengu asekantsler), Renno Veinthal (Haridus- ja Teadusministeeriumi teadus- ja arendustegevuse ning kõrg- ja kutsehariduse poliitika asekantsler), Kaupo Reede (EASi ja KredExi ühendasutuse rakendusuuringute arendusjuht), Aavo Sõrmus (Toidu- ja Fermentatsioonitehnoloogia Arenduskeskuse nõukogu esimees).
16.30–16.40 Konverentsi kokkuvõte
16.40–18.00 Pidulik vastuvõtt. Tallinn, Öpiku Konverentsikeskus aadressil Valukoja 8, ruum Supernoova.
NB! Registreerimine on lõppenud. Huvilised saavad jälgida konverentsi ülekannet ERR-i teadusportaalis Novaator
Lisainfo:
Viktor Muuli
vanemkoordinaator (sektoritevaheline mobiilsus)
Viktor.Muuli@etag.ee
730 0325
Konverentsi korraldab Eesti Teadusagentuur koos Haridus- ja Teadusministeeriumi, Majandus- ja Kommunikatsiooniministeeriumi, Riigi Tugiteenuste Keskuse ning EASi ja KredExi ühendasutusega.

Geograafiaolümpiaadi piirkonnavoor
2023-02-14 00:00 - 23:59
Geograafiaolümpiaadi piirkonnavoor 7.–12. klassile toimub 14. veebruaril HARNO Moodle’i keskkonnas
Täismahus juhend ja registreerimine Tartu Ülikooli teaduskooli kodulehel.
Olümpiaadi koolivoorud toimuvad vastavalt kohtadel välja kujunenud traditsioonidele. Piirkonnavoorud toimuvad maakondades ja suuremates linnades. Olümpiaad toimub neljas vanuserühmas: 7.kl, 8.kl, 9.kl ja 10.–12.kl. Piirkonnavoor toimub üheaegselt ühtsete ülesannete alusel, piirkonnavooru tööde alusel kutsutakse igast vanuserühmast kuni 25 õpilast lõppvooru, mis toimub igal aastal erinevas Eesti paigas. Lõppvoorus tuleb lahendada nii teoreetilisi ülesandeid kui ka praktilisi ülesandeid maastikul. Olümpiaadi tulemuste alusel valitakse välja õpilased, kes esindavad Eestit igal aastal toimuval rahvusvahelisel geograafiaolümpiaadil. Olümpiaadi korraldab Tartu Ülikool.
Lisateave Ülle Liiber, Eesti geograafiaolümpiaadi žürii esimees, 5814 4058, ulle.liiber@ut.ee

Filosoofiaolümpiaadi eelvoor
2023-02-13 14:00
Filosoofiaolümpiaadi eelvooru essee esitamise tähtaeg on 13. veebruar 2023 kell 14.
Essee üleslaadimise tähtaeg on 13. veebruar 2023 kell 14:00.
Tööde esitamine ja täismahus juhend Tartu Ülikooli teaduskooli kodulehel.
Lisateave Leo Luks, Eesti filosoofiaolümpiaadi žürii esimees, 5591 4502, leoluks@hot.ee

Õpilasfirmade laat
2023-02-11 12:00 - 2023-02-12 17:00
Üle-eestiline õpilasfirmade laat Kristiine ja Rocca al Mare keskuses 11. ja 12. veebruaril
Tänavu osaleb laadal 264 õpilasfirmat. Laadalt saavad huvilised soetada nii igapäevaseid tarbeesemeid ja maitsvat söögipoolist kui meelelahutuslikke vidinaid ja innovaatiliste lahendustega tooteid. Näiteks on Tallinna 21. Kooli õpilased toonud turule põdrasamblikest, kanepikiududest, lambavillast ja aktiivsöe kangast filtritega õhupuhastid. Tallinna Lilleküla Gümnaasiumi noored aga hariliku pliiatsi, mis kulub väidetavalt igavesti ja ei lähe nüriks. EBS Gümnaasiumi õpilased müüvad laadal samblaga vooderdatud lemmiklooma kirste. Laadaks sõidavad Tallinnasse kohale õpilasfirmad üle kogu Eesti, ka Narvast ja Värskast.
Laadapäevadel toimub mõlemas keskuses kella 13–14 ka innovatsioonivõistlus, mille käigus tuleb igal tiimil kahe minuti vältel oma toodet või teenust esitleda. Õpilaste esitlusi ja müügioskusi hindab oma ala professionaalidest kokku pandud žürii, kes kuulutab välja parimad müüjad ja vastutustundlikemad ettevõtted, suurima käibega õpilasfirmad, uuendusmeelseimad tooted ja teenused. Rahva lemmik selgub e-poes saadud meeldimiste põhjal. Iga laadapäeva lõpus kell 17 tunnustatakse parimaid.
Junior Achievement Eesti tegevjuhi Kersti Loori sõnul muutub õpilasfirmade laat aasta-aastalt aina populaarsemaks ning osalevate õpilasfirmade arv pole numbriliselt ega kvaliteedilt laada algusaegadega enam võrreldav. “Tänavusel laadal on näha suurel hulgal lennukaid ideid. Jätkuvalt pööravad noored toodete loomisel tähelepanu taaskasutusele ja jätkusuutlikkusele,“ rõõmustas Loor.
Ajakava:
Laupäeval, 11. veebruaril kl 12–17: kl 13–14 innovatsioonivõistlus, kl 17 autasustamine Kristiine ja Rocca al Mare keskuses
Pühapäeval, 12. veebruaril kl 12–17: kl 13–14 innovatsioonivõistlus, kl 17 autasustamine Kristiine ja Rocca al Mare keskuses

FIRST LEGO League’i Lõuna-Eesti eelvoor
2023-02-11 00:00 - 23:59
MTÜ Robootika korraldab 11. veebruaril AHHAA teaduskeskuses FIRST LEGO League’i Lõuna-Eesti eelvooru, kuhu on oodata ligikaudu 14 meeskonda Võrumaalt ja Tartumaalt. Koostöös AHHAA teaduskeskusega korraldadakse sarnast eelvooru mitmendat korda ning see on avapauk programmi eelvoorudele üle Eesti.
FIRST LEGO League’i programm on mõeldud 9–16-aastastele koolinoortele, et kuni 10-liikmelistes meeskondades mõelda hooajaga seotud reaalelulistele probleemidele. Käesoleva hooaja nimi on SuperPowered ja teema keerleb energia ümber. Meeskondade ülesanne on ehitada Lego robot, mis suudab etteantud robotimängu väljakul eri keerukusega missioone lahendada. Missioonid on seotud hooaja teemaga, näiteks tuleb robotil käima panna mänguasjatehas ja hüdroelektrijaam ning koguda väljakult võimalikult palju taastuvenergiat. Teise osana tuleb meeskonnal uurida probleemi, mis on seotud energiaga. Kuidas me elektrienergiat toodame? Kas see on jätkusuutlik? Mida see endaga kaasa toob? Mis on taastuvenergia? Mis rolli mängivad vesi, päike ja tuul elektrienergia tootmises? Kuidas efektiivsemalt energiat kasutada. Kui probleem on leitud, tuleb leida uuenduslik lahendus, mis selle kõrvaldab. Meeskonnad peavad hindajatele oma idee maha müüma kõigest 5-minutilise “pitchimisega” ning demonstreerima hindajate ees ka roboti disaini protsessi ning meeskonnatööd.
Lõuna-Eesti eelvoor on üks neljast FIRST LEGO Leaguei Eesti eelvoorust, mis toovad läbi veebruari kuu nädalavahetuste robootikahuvilisi kokku Tartusse, Tallinnasse ja Koerusse. Kokku osaleb eelvoorudes üle 85 meeskonna ning enam kui 350 õpilast. Üritusi aitab läbi viia üle 30 vabatahtliku. Maailmas tegeleb FIRST LEGO League’i programmiga enam kui 100 riiki ja üle 30 000 meeskonna.
Üritus on pealtvaatajatele tasuta, kuid AHHAA-sse pääsemiseks tuleb soetada majapilet.
FIRST LEGO League’i programmi kohta saab infot kodulehelt www.firstlegoleague.ee/challenge.
FIRST LEGO League’i programmi koordineerib Eestis MTÜ Robootika koostöös Tartu Ülikooli teaduskooliga ning toetavad Keskkonnainvesteeringute Keskus ja Keskkonnaministeerium „Rohetehnoloogia teadlikkuse suurendamise“ meetme kaudu, Eesti Teadushuvihariduse Liit ning RoboMiku haridusliku robootika veebikaubamaja.
Lõuna-Eesti eelvoorule annab hoogu Tartu linn.

EAHJÜ infotund
2023-02-10 00:00 - 23:59
Eesti Alushariduse Juhtide Ühenduse infotund alushariduse ja lapsehoiu seaduse eelnõu hetkeseisust, osalevad lasteaiadirektorid ja õppealajuhatajad (haridusjuhtide aastakonverentsil).

Kutsemeistrivõistlus
2023-02-09 00:00 - 2023-02-10 23:59
„Noore meistri“ ettevõtlusoskuste kutsemeistrivõistlused Tartu Rakenduslikus Kolledžis.

Haridusjuhtide aastakonverents
2023-02-09 00:00 - 2023-02-10 23:59
Haridusjuhtide aastakonverents. https://haridus.confent.com/

Valimisstuudio
2023-02-08 21:40 - 23:10
ERRi seekordses “Valimisstuudios” räägitakse haridusest, kultuurist ja teadusest. Saadet juhivad Andres Kuusk ja Liisu Lass.

Veebipõhine loodusteaduste võistlus
2023-02-06 00:00 - 2023-02-12 23:59
Tartu Ülikooli teaduskool ootab ka sel aastal 7.–8. klasside õpilasi veebipõhisele loodusteaduste võistlusele „Loogiline loodusteadus“.
Võistluse esimene voor on avatud 6.–12. veebruarini 2023. Kokku toimub võistlus kolmes voorus: teine voor on avatud 20.–26. veebruarini ja kolmas 6.–12. märtsini.
Võistlust viiakse läbi Tartu Ülikooli teaduskooli viktoriinikeskkonnas https://viktoriinid.ee/
Rohkem infot leidub võistluse lehel https://e-oppekeskus.ee/viktoriinid/loogiline-loodusteadus/
Lisateave Kelli Hanschmidt, Tartu Ülikooli teaduskooli võistlus- ja õppekorralduse peaspetsialist, 529 8272, kelli.hanschmidt@ut.ee

Informaatikaviktoriin Kobras II voor
2023-02-05 00:00 - 23:59
Kobras on üldhariduskoolide õpilastele mõeldud informaatikaviktoriin, mille teemaderingi mahuvad küsimused arvutite riist- ja tarkvarast, turvalisusest, arvutieetikast, arvutus- ja sidetehnika ajaloost, arvutitega seotud matemaatikast, loogikast ning informatsiooni mõistmisest ja tõlgendamisest üldisemalt.
Kobras on osa rahvusvahelisest perest, mis sai alguse 2004. aastal Leedust ja jõudis Eestisse kaks aastat hiljem. Praeguseks korraldatakse viktoriini juba enam kui 50 riigis, kus esimeses voorus osaleb kokku miljoneid õpilasi.
Eestis toimub võistlus kolmes vanuserühmas: benjaminid (6.–8. klass), juuniorid (9.–10. klass) ja seeniorid (11.–12. klass).
Veebikeskkonnas peetava I vooru tulemuste põhjal kutsutakse iga rühma parimad Tartusse viktoriini II vooru (ehk finaalvõistlusele) ja huvipäevale.
Ülesannete lahendamiseks on mõlemas voorus aega üks koolitund (45 minutit).
https://kobras.eio.ee/

Tehnikaolümpiaadi teoreetiline voor
2023-02-04 11:00 - 15:00
2023. a toimub Tallinna Tehnikaülikooli II tehnikaolümpiaad, mis on uus ning erinevaid erialasid hõlmav olümpiaad. Inseneriteaduskonna esindajad pakuvad välja huvitavaid rakenduslikke ja loomingulisi ülesandeid, et leida üles just kõige nutikamad noored õpilased Eestis. Ülesannete lahendamiseks on tarvis tehnilist taiplikkust ja leidlikku mõtteviisi ning häid teadmisi nii matemaatikas, füüsikas kui ka keemias. Olulised ei ole niivõrd faktiteadmised, vaid probleemide lahendamise ning järelduste tegemise oskus. Osaleda võivad kõik gümnaasiumi astme õpilased. Parimatel on võimalik kindlustada sissepääs Tallinna Tehnikaülikooli!
Teoreetilise vooru toimumise aeg: 4. veebruar 2023, kell 11.00 – 15.00 (avatud kõigile)
Praktilise vooru toimumise aeg: 18. veebruar 2023, kell 10.00 – 15.00 (teoreetilise vooru alusel kutsutud)
Toimumise koht: Tallinna Tehnikaülikool
Korraldajad: Tallinna Tehnikaülikooli eksami- ja olümpiaadikool, TalTechi inseneriteaduskond
https://taltech.ee/tehnikaolumpiaad

Kolme minuti loengute finaal-gala
2023-02-03 18:00 - 20:00
Kolme minuti loengute finaal-galal osaleb 15 noorteadlast
3. veebruaril algusega kell 18 toimub tänavuse konkursi „Teadus 3 minutiga“ finaal-gala, kus 15 noorteadlasest finalisti seast valitakse viis parimat.
Piduliku sündmuse otseülekannet saavad kõik huvilised jälgida akadeemia kodulehel, Facebooki lehel, Youtube’i kanalis või Novaatori portaalis.
Võistlejad peavad oma aastaid kestnud teadustööst rääkima asjalikult ja arusaadavalt vaid kolme minuti jooksul. Nagu on öelnud Eesti teaduste akadeemia president, loengute üks algatajaid ja eestvedajaid Tarmo Soomere, on üha olulisem, et juba teadlaseks kujunemise ajal õpitakse esitama oma mõtteid kompaktselt, paljudele mõistetavalt, sisuliselt täpselt ja tehniliselt perfektselt. „Kolm minutit on kuulajate jaoks pikk aeg. Sellesse tuleb osata mahutada nii selgitus, miks on uuring ette võetud, kui ka oluliste edusammude kirjeldus ning mida saadud tulemused ühiskonnale juurde annavad.“
Finaalis osalevad doktorandid ja noorteadlased esindavad Tallinna ülikooli, Eesti keele instituuti, Eesti kunstiakadeemiat, Tartu ülikooli, Tallinna tehnikaülikooli, Eesti muusika- ja teatriakadeemiat ning tervise arengu instituuti.
Sel aastal kuuluvad konkursi žüriisse: teaduste akadeemia president Tarmo Soomere, riigikogu liige Yoko Alender, teatrijuht ja lavastaja Peeter Jalakas, ajakirjanik Tuuli Jõesaar, ettevõtja Kristel Kruustük ning ajakirjanik ja luuletaja Karl Martin Sinijärv.
Galaõhtu kava ja finalistide tutvustused

Arutelusaade "Vastasseis" Vikerraadios
2023-02-02 13:30 - 15:00
Vikerraadios algasid riigikogu valimiste eelsed saated. Teemadebattidesse ja esinumbrite arutelusaatesse “Vastasseis” on oodatud riigikogu valimistel vähemalt 101 kandidaadiga osalevate erakondade esindajad.

2. veebruari saates on fookus haridusel ja teadusel. Kuidas tagada üle Eesti kõikides kutse- ja üldhariduskoolides kvaliteetne haridus? Kuidas tagada motiveeritud ja kvalifitseeritud õpetajate järelkasv? Milline on eestikeelse kõrghariduse ja teaduse rahastamine ja tulevik?
Saates arutlevad Andres Kaarmann (Parempoolsed), Kristina Kallas (Eesti 200), Liina Kersna (Reformierakond), Tõnis Lukas (Isamaa), Tõnis Mölder (Keskerakond), Jevgeni Ossinovski (SDE) ja Loone Ots (EKRE).
Debatti juhivad Mirko Ojakivi ja Arp Müller.

Emakeeleolümpiaadi piirkonnavoor
2023-01-31 00:00 - 23:59
2022/2023. õppeaasta olümpiaadi põhiteema on “Keelemuutused”. Piirkonnavoor toimub 31. jaanuaril 2023 Moodle’i keskkonnas.
Lõppvoor toimub 10. ja 11. märtsil 2023. Olümpiaadi korraldab Tallinna Ülikool.
Noorema vanuserühma (7.-8. kl) ja kahe vanema rühma (9.−10. kl ja 11.−12. kl) õpilased pääsevad lõppvooru piirkondliku ülesandevooru kaudu. Lõppvooru kutsutakse kolme vanusrühma peale kokku kuni 75 õpilast. Lõppvoorus tuleb kõikidel vanuserühmadel lahendada ülesandeid, mis tulenevad vanuseastme ainekavast ja seostuvad olümpiaadi üldteemaga.
https://teaduskool.ut.ee/et/olumpiaadisusteem/emakeeleolumpiaad
